《采石舟中走笔寄呈刘绍庭孝廉》
清代·董敬舆

峭壁陡立洪涛风，孤影倒入鼋鼍宫。建业千峰似奔马，磅礴至此形将穷。

蛾眉博望渺天际，大江东去青濛濛。我来吊古意怆恻，所惜不见大峨仙子锦衣玉带乘云鬉。

骑鲸仙去倏千载，空馀酒楼巀嶪撑苍穹。宋虞雍公亦健者，书生唾手成大功。

想其视师出仓卒，已有成竹藏胸中。或言破贼出天幸，此辈安足知英雄。

英雄千古浪淘尽，惟馀二子姓氏长留天地不与江流东。

问天搔首发悲咤，昏鸦如墨腾遥空。江波动摇忽变色，海天落日磨青铜。

馀霞半空散成绮，寒铓激射光熊熊。天公悯我所如独不偶，故幻异景娱双瞳。

忆昨夔巫返孤棹，亦于此地维乌篷。江风飒飒起遥渚，雨洗翠巘轻烟笼。

芦花荻絮白于雪，青枫乌桕酣初红。终竟山川秘灵怪，朝暮变幻羞雷同。

饥劬慰劳起斟酌，银鳞尺半初收筒。醉来閒抱水云宿，诗成啸傲夸穷工。

因之哦诗寄刘子，缄题留待东归鸿。

作者简介：董敬舆，字临之，闽县人。官常熟典史。有《钟陵剩草》。